Broj: 711-I-1869-M-94/20-05-17

Zagreb, 11. prosinca 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 18. stavka 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Predraga Stojanovića, zamjenika gradonačelnika Grada Belog Manastira, povodom mišljenja Povjerenstva broj: 711-I-1398-M-94/20-03-17 od 25. rujna 2020.g.,** na 107. sjednici, održanoj 11. prosinca 2020.g., donosi sljedeću

**ODLUKU**

**I. Utvrđuje se da je dužnosnik Predrag Stojanović, zamjenik gradonačelnika Grada Belog Manastira, postupio sukladno uputama danim u Mišljenju Povjerenstva broj: 711-I-3948-M-94/20-03-17 od 25. rujna 2020.g. te da su upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.**

**II. Grad Beli Manastir može stupiti u poslovni odnos s ugostiteljskim obrtom M Ugostiteljstvo, u vlasništvu ………………., njegove supruge, koji nastaje dodjelom sredstava u okviru provedbe Programa dodjele bespovratnih sredstava poduzetništvu i obrtništvu kao pomoć gospodarstvu na području Grada Belog Manastira u ublažavanju posljedica epidemije koronavirusa (COVID-19).**

Obrazloženje

Dužnosnik Predrag Stojanović, zamjenik gradonačelnika Grada Belog Manastira, podnio je Povjerenstvu 15. rujna 2020., zahtjev za davanjem mišljenja u smislu članka 18. stavka 1. ZSSI-a, povodom mogućeg stupanja Grada Belog Manastira u poslovni odnos s ugostiteljskim obrtom M Ugostiteljstvo, u vlasništvu ………………., njegove supruge. U knjigama ulazne pošte zahtjev je zaprimljen pod poslovnim brojem 711-U-3339-M-94/20-01-3, povodom kojeg se vodi predmet broj M-94/20

Člankom 3. stavkom 1. podstavkom 39. ZSSI-a, propisano je da su gradonačelnici i njihovi zamjenici dužnosnici u smislu navedenog zakona. Uvidom u Registar dužnosnika koji vodi Povjerenstvo utvrđeno je da Predrag Stojanović obnaša dužnost zamjenika gradonačelnika Grada Belog Manastira, stoga je dužnosnik povodom obnašanja navedene dužnosti, obvezan postupati sukladno odredbama ZSSI.

Povjerenstvo je povodom zahtjeva dužnosnika na 99. sjednici, održanoj 25. rujna 2020. dalo mišljenje broj 711-I-3948-M-94/20-03-17, u kojem se navodi da Grad Beli Manastir može stupiti u poslovni odnos s ugostiteljskim obrtom M Ugostiteljstvo, u vlasništvu ………………, supruge dužnosnika Predraga Stojanovića, zamjenika gradonačelnika Grada Belog Manastira, ukoliko navedeni dužnosnik postupi sukladno uputama Povjerenstva iz tog mišljenja, a u cilju izbjegavanja sukoba interesa.

U tom se mišljenju pod točkom I. izreke određuje da je dužnosnik dužan gradonačelniku te članovima Gradskog vijeća Grada Belog Manastira deklarirati okolnost da je poslovni subjekt iz točke I. izreke podnio zahtjev za dodjelu sredstava u okviru Programa dodjele bespovratnih sredstava poduzetništvu i obrtništvu kao pomoć gospodarstvu na području Grada Belog Manastira u ublažavanju posljedica epidemije koronavirusa (COVID-19) te da je dužan navedenu okolnost javno objaviti i na internetskim stranicama Grada Belog Manastira.

Pod točkom III. izreke istog mišljenja određuje se da je dužnosnik obvezan izuzeti se od svakog, pa i posrednog, oblika sudjelovanja u provedbi postupka javnog natječaja, ukoliko bi se povodom obnašanja dužnosti zamjenika gradonačelnika Grada Belog Manastira eventualno našao u toj situaciji. Točkom IV. izreke mišljenja utvrđuje se da su dužnosnik odnosno Grad Beli Manastir dužni prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva, te se točkom V. izreke utvrđuje da će Povjerenstvo u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.

Sukladno članku 18. stavku 4. ZSSI-a, dužnosnik Predrag Stojanović dostavio je Povjerenstvu podnesak koji je dana 4. prosinca 2020. zaprimljen pod brojem 711-U-4441-M-94/20-04-3 u kojem navodi da je gradonačelniku i članovima Gradskog vijeća Grada Belog Manastira deklarirao okolnost da je obrt u vlasništvu njegove supruge ……………………. podnio zahtjev za dodjelu sredstava u okviru Programa dodjele bespovratnih sredstava poduzetništvu i obrtništvu kao pomoć gospodarstvu na području Grada Belog Manastira u ublažavanju posljedica epidemije koronavirusa (COVID-19) te da je istu okolnost javno objavio na internetskim stranicama Grada Belog Manastira. Navodi i da je na 35. sjednici Gradskog vijeća Grada Belog Manastira, održanoj dana 2. prosinca 2020., predsjednik Gradskog vijeća Grada Belog Manastira informirao ostale članove navedenog predstavničkog tijela te da su isti putem poruke elektroničke pošte zaprimili materijal objavljen na internetskim stranicama Grada. Dužnosnik u podnesku upućuje na poveznicu na kojoj je objavljena navedena okolnost.

Navedenom podnesku dužnosnika prileži poruka elektroničke pošte od 2. prosinca 2020. upućena od strane pročelnice Službe gradonačelnika i Gradskog vijeća Grada Belog Manastira gradonačelniku Grada Belog Manastira te članovima Gradskog vijeća Grada Belog Manastira. U istoj se poruci navodi da se, sukladno uputama Povjerenstva, a u svrhu jačanja transparentnosti u obnašanju javne dužnosti, te po dogovoru s predsjednikom Gradskog vijeća Grada Belog Manastira, na znanje dostavlja informacija da je obrt u vlasništvu dužnosnika Predraga Stojanovića podnio zahtjev za dodjelu sredstava od Grada, uz priloženo mišljenje Povjerenstva od 25. rujna 2020.

Uvidom na internetske stranice Grada Belog Manastira, utvrđeno je da je dužnosnik Predrag Stojanović, sukladno uputi iz navedenog mišljenja Povjerenstva, javno objavio navedenu okolnost o prijavi obrta u vlasništvu dužnosnikove supruge.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo.

Člankom 18. stavkom 2. ZSSI-a propisano je da će Povjerenstvo u roku od 15 dana od dana zaprimanja obavijesti dati mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom. Stavkom 4. istog članka propisano je da je dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Povjerenstvo potom, na temelju stavka 5. istog članka, posebnom odlukom utvrđuje jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Člankom 4. stavkom 2. ZSSI-a propisano je da se članom obitelji dužnosnika u smislu toga Zakona, pored ostalih smatraju bračni ili izvanbračni drug dužnosnika i srodnici po krvi u uspravnoj lozi.

Uvidom u dokumentaciju dostavljenu uz podnesak dužnosnika, Povjerenstvo je utvrdilo da je dužnosnik Predrag Stojanović deklarirao okolnost gradonačelniku i članovima Gradskog vijeća Grada Belog Manastira da je poslovni subjekt, obrt M Ugostiteljstvo, u vlasništvu ………………….., njegove supruge podnio zahtjev za dodjelu sredstava u okviru Programa dodjele bespovratnih sredstava poduzetništvu i obrtništvu kao pomoć gospodarstvu na području Grada Belog Manastira u ublažavanju posljedica epidemije koronavirusa (COVID-19), što proizlazi iz dopisa pročelnice Službe gradonačelnika i Gradskog vijeća od 2. prosinca 2020. upućenog gradonačelniku i članovima Gradskog vijeća. Također, dužnosnik je istu okolnost javno objavio i na internetskim stranicama Grada Belog Manastira, što je utvrđeno uvidom na internetske stranice Grada.

Obzirom da iz odredbi navedenog Programa u okviru kojeg se dodjeljuju sredstva, ne proizlazi da bi radnje sukladno svojim ovlastima poduzimao zamjenik gradonačelnika, već da na prijedlog nadležnog Upravnog odjela za gospodarstvo, koji utvrđuje ispunjavanje uvjete za dodjelu i valjanost dokumentacije podnositelja, konačnu odluku o dodjeli sredstava donosi gradonačelnik Grada Belog Manastira, dužnosnik Predrag Stojanović nije u obnašanju dužnosti zamjenika gradonačelnika Grada Belog Manastira bio nadležan odlučivati o dodjeli sredstava, odnosno ne postoje pretpostavke za izuzimanje od postupanja u tom postupku.

Stoga se utvrđuje da je dužnosnik Predrag Stojanović, zamjenik gradonačelnika Grada Belog Manastira, postupio sukladno uputama danim u Mišljenju Povjerenstva broj: 711-I-3948-M-94/20-03-17 od 25. rujna 2020.g. te da su iste provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Slijedom navedenog, Grad Beli Manastir može stupiti u poslovni odnos s obrtom M Ugostiteljstvo, u vlasništvu ……………….., supruge dužnosnika na temelju podnesenog zahtjeva za dodjelu sredstava u okviru navedenog Programa.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Predrag Stojanović, elektroničkom dostavom
2. Objava na internetskoj stranici Povjerenstva
3. Pismohrana